De T-Ford (officieel Ford Model T) is n auto van de Ford Motor Company. t Medel wer baauwd vanòf 27 september 1908 en was ain van d'eerste auto's in massaproductie (d'eerste in massa geproduceerde auto was de Oldsmobile Curved Dash). Deur de massaproductie en de wiedgoande versimpeln van t productieproces, woarbie elke waarknemer bloots ain handeln dee, was de Model T doudestieds de gekoopste auto op de maarkt. De vaaierzits open tourer kostte aan t begun van de serieproductie 850 dollar, terwiel dat t joarloon van de Ford-febrieksaarbaider in dij tied om en bie 500 dollar was. In 1913 was de pries doald noar $ 550, in 1914 noar $ 440 en in 1920 noar $ 300. In 1924 kostte de Model T nog bloots $ 290 en doarmit was Henry Ford zien doul, n auto dij zien aarbaiders betoalen konden, berekt. In 1918 was d'helft van aal auto's in de wereld n T-Ford. Tussen 1908 en 1927 werren der meer as 15 miljoun van verkocht.